Милениум мост (Гейтсхед)

Мостът Милениум или Милениум бридж в град Гейтсхед (на английски: Gateshead Millennium Bridge), наричан още Балтийски милениум бридж (Baltic Millennium Bridge) или Мигащо око (Blinking Eye Bridge), е построен над река Тайн в графство Тайн и Уиър, Северна Англия. Той е първият наклонен, въртящ се мост в света. Свързва Площада на изкуствата в Гейтсхед с историческото яхтено пристанище на промишления град Нюкасъл ъпон Тайн. Движението на конструкцията по време на накланяне напомня за примигващо око и затова е наричан още Мигащия мост. Това е и първият мост, построен над река Тайн от 134 години насам. История Мостът е шедьовър на съвременното строителство. Проектиран е през 1996 г., след проведен конкурс, от архитектурната компания WilkinsonEyre на архитектите Крис Уилкинсън и Джим Ейре и инженерната компания Gifford Graham & Partners. Мостът е открит през 2000 година, но само след няколко дни е затворен за реконструкция, тъй като при преминаването по него на над 2000 души едновременно, се появява силно люлеене, дължащо се на резонанса. Построен е в чест на Милениума, окончателно влиза в експлоатация през септември 2001 година и стойността му достига 22 млн. британски лири. Официалното му откриване става на 7 май 2002 г. в присъствието на Нейно величество кралицата и херцога на Единбург. Много бързо мостът се превръща в една от забележителностите на Гейтсхед. Цялата конструкция на моста е изработена в завода Watson Steel Ltd в Болтън и след това е превозена на части до Уолсенд в устието на реката, на 10 км от предвиденото му местоположение. Конструкцията е сглобена там, отделните секции са свързани една към друга и боядисани с устойчива на атмосферни условия боя. След това е транспортирана нагоре по реката с най-големия европейски плаващ кран „Азиатски Херкулес II“. Кранът има платформа с размер на футболно игрище, основната му повдигаща стрела е с височина над 105 м, издига се на 18 м над Биг Бен и е висока почти колкото Лондонското око. Тъй като в някои участъци реката става по-тясна от моста, при превозването му няколко пъти се налага той да бъде завъртан. Накрая е спуснат на мястото си само с 2 мм в резерв. Около 36 000 души от цяла Великобритания се струпват по бреговете на Тайн за да наблюдават монтажа на моста. Описание Мостът е построен изцяло от стомана, дълъг е 126 м и тежи 850 тона. Конструкцията се състои от две огромни стоманени дъги, разстоянието между които в горната им част е 105 м. Едната от тях се издига вертикално, на 50 м над водата и служи за противотежест. Другата, която се простира в широка крива през реката е разположена хоризонтално. По нея са обособени две алеи – пешеходна и велосипедна, без възможност за друг вид трафик. Двете са обезопасени, като между тях е издигната ниска, разделителна преграда. През известно разстояние по продължение на пешеходната част, са поставени пейки за почивка. Общата ширина на платната е 8 м. Когато по реката трябва да премине по-голям плавателен съд, двете арки се завъртат едновременно около общата си ос на 40° до момента, в който върховете им се изравнят. Тогава отворът под моста получава височина от 25 метра над водата и позволява преминаването на високи яхти и кораби. Процесът на завъртане трае около 4,5 – 5 минути, в зависимост от силата и посоката на вятъра и се случва около 200 пъти годишно. Двете арки са свързани с дебели стоманени въжета – окачвачи, опънати по протежение на дъгата на разстояние 6 м едно от друго. Прикрепени са към всеки край и с допълнителни въжета, което гарантира по-голяма сигурност. При движението си се завъртат около напречно цилиндрично устройство, поддържано от сферични лагери. От всяка страна има машинно помещение, в което се намира независимо захранващо устройство за задвижване на механизма. Мостът се движи с помощта на 8 електрически двигателя с обща мощност 440 kW, за които е предвидено отделно вътрешно помещение. За всяко отваряне се нуждае от електроенергия само за £ 3,60. Осигурена е и впечатляваща, високотехнологична компютърна осветителна система. Награди и признания През 2002 г. мостът получава престижната годишна награда на Royal Institute of British Architects (RIBA) за новаторското и уникално инженерно решение и дизайн. През 2002 г. пролучава и наградата „Сграда на годината за 2002“ на Кралската комисия за изобразително изкуство (Royal Fine Art Commission). През 2003 г. получава първа награда на професионалната инженерна асоциация Institution of Structural Engineers (IstructE). През 2005 г. получава наградата на Международната асоциация на мостовите и машинни инженери International Association for Bridge and Structural Engineering – IABSE. Кралският монетен двор пуска възпоменателна монета от един паунд с изображението на моста. Външни препратки Движението на моста ((en)) Превозване на конструкцията нагоре по реката с „Азиатски Херкулес II“ и монтаж на място Източници